b"\n_START_ARTICLE_\nNatura morta amb pomes, ra\xc3\xafm, melons, pa, gerra i ampolla\n_START_SECTION_\nDescripci\xc3\xb3\n_START_PARAGRAPH_\nSobre un suport de fusta i en un fons neutre apareix, en primer terme, un pa de crosta retallada i cruixent dins un plat de cer\xc3\xa0mica de vora ondulat, del qual sobresurten un tovall\xc3\xb3 doblegat i un ganivet amb una marca a la fulla._NEWLINE_Darrere seu hi ha una gerra de les de Talavera, blanca i llisa amb una simple ratlla ocre al vora, vidrada i amb l'ansa cordada. Al costat, una ampolla de vi amb segell d'origen, i en la qual es reflecteix la finestra que deixa entrar la llum que il\xc2\xb7lumina el conjunt. Tres melons lligats amb la corda que els ha de mantenir penjats en lloc fresc i fosc, marquen la seva silueta corba a tocar d'un vas de terracuita sense vidrar i tapada amb un drap lligat amb un cordill._NEWLINE_Al davant, carrassos de ra\xc3\xafm blanc i negre, amb brots i circells enroscats al costat d'unes pomes. Damunt la taula hi ha uns quants brots i grans de ra\xc3\xafm solts que hi rodolen a punt de caure.\n_START_SECTION_\nAn\xc3\xa0lisi\n_START_PARAGRAPH_\nUna tela magn\xc3\xadfica, de tractament minuci\xc3\xb3s i detallat, que denota la preocupaci\xc3\xb3 habitual del pintor per l'observaci\xc3\xb3 del natural, una reproducci\xc3\xb3 fidel i calculada, sense intenci\xc3\xb3 simb\xc3\xb2lica, que respon al gust de_NEWLINE_l'esperit il\xc2\xb7lustrat de l'Espanya de Carles III. A falta d'enc\xc3\xa0rrecs d'envergadura, Mel\xc3\xa9ndez va centrar la seva producci\xc3\xb3, gaireb\xc3\xa9 en exclusiva, en la representaci\xc3\xb3 dels objectes i la natura morta, obligat per una clientela a la qual havia de complaure per poder subsistir. I \xc3\xa9s en aquest sentit que cal recordar la declaraci\xc3\xb3 de \xc2\xabpobre de solemnitat\xc2\xbb feta el mes anterior a la seva mort."